Document ID: 32009R0822

UREDBA KOMISIJE (ES) št. 822/2009
z dne 27. avgusta 2009
o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za azoksistrobin, atrazin, klormekvat, ciprodinil, ditiokarbamate, fludioksonil, fluroksipir, indoksakarb, mandipropamid, kalijev tri-jodid, spirotetramat, tetrakonazol in tiram v ali na nekaterih proizvodih
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 5(1) in člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za azoksistrobin, atrazin, klormekvat, ciprodinil, ditiokarbamate, indoksakarb, fluroksipir, tetrakonazol in tiram so bile določene v prilogah II in III k Uredbi (ES) št. 396/2005. MRL za fludioksonil, mandipropamid in spirotetramat so bile določene v Prilogi III k Uredbi (ES) št. 396/2005. Posebna MRL za kalijev tri-jodid ni bila določena in snov ni bila dodana v Prilogo IV k Uredbi (ES) št. 396/2005.
(2)
V okviru postopka v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je bil za registracijo fitofarmacevtskega sredstva, ki vsebuje aktivno snov ciprodinil za uporabo na zeliščih, listih in korenih pese ter špinači, predložen zahtevek za spremembe obstoječih MRL v prilogah II in III v skladu s členom 6(1) Uredbe (ES) št. 396/2005.
(3)
Za mankozeb (ditiokarbamati) je bil predložen zahtevek za uporabo na česnu. Za indoksakarb je bil predložen zahtevek za uporabo na malinah, robidah in brstičnem ohrovtu. Za fludioksonil je bil predložen zahtevek za uporabo na korenju, korenih pese, pastinaku, hrenu, čebuli, črnem korenu, korenu peteršilja, špinači in listih pese. Za fluroksipir je bil vložen zahtevek za uporabo na poru. Za mandipropamid je bil predložen zahtevek za uporabo na ogrščici, listih in poganjkih kapusnic, špinači, portulaku in listih pese. Za spirotetramat je bil predložen zahtevek za uporabo na citrusih, pečkatem sadju, marelicah, breskvah in grozdju. Za tetrakonazol je bil predložen zahtevek za uporabo na marelicah.
(4)
V skladu s členom 6(2) in (4) Uredbe (ES) št. 396/2005 so bili predloženi zahtevki za uvozne tolerance za azoksistrobin na pasijonkah, ciprodinil in fludioksonil na korenovkah za zeliščne poparke in začimbe, fluroksipir na čaju in kavnih zrnih, kalijev tri-jodid na bananah, melonah in grozdju ter tiram na bananah.
(5)
Za klormekvat je država članica predložila zahtevek za podaljšanje časovno omejene MRL iz Priloge II za hruške zaradi navzočnosti klormekvata v okolju.
(6)
V skladu s členom 8 Uredbe (ES) št. 396/2005 so zadevne države članice te zahtevke ocenile in Komisiji poslale poročila o ocenah.
(7)
Evropska agencija za varnost hrane (v nadaljnjem besedilu: Agencija) je preučila zahtevke in poročila o ocenah, zlasti glede tveganj za potrošnika in po potrebi za živali, ter predložila utemeljena mnenja o predlaganih MRL. Ta mnenja je poslala Komisiji in državam članicam ter jih javno objavila (3).
(8)
Agencija je v utemeljenih mnenjih ugotovila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov na podlagi ocene izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnosti snovi. Niti pri izpostavljenosti tem snovem v celotnem življenjskem obdobju z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi prekomernega uživanja ustreznih pridelkov ni bilo ugotovljeno tveganje, da je sprejemljiv dnevni vnos (ADI) ali akutni referenčni odmerek (ARfD) presežen.
(9)
Agencija je ugotovila, da je vključitev kalijevega tri-jodida v Prilogo IV sprejemljiva glede varnosti potrošnikov.
(10)
Za atrazin pri žitih je bila določena začasna MRL do 1. junija 2009, dokler vlagatelj ne predloži podatkov za potrditev natančne vrednosti ostankov.
(11)
Vlagatelj je nedavno predložil take podatke. Ker tveganje za potrošnike ni bilo ugotovljeno, je primerno podaljšati veljavnost začasne MRL za eno leto, da Agencija lahko navedene podatke oceni.
(12)
Iz utemeljenih mnenj Agencije in ob upoštevanju dejavnikov, ki vplivajo na odločitev, je razvidno, da zahtevane spremembe MRL izpolnjujejo zahteve iz člena 14(2) Uredbe (ES) št. 396/2005.
(13)
Uredbo (ES) št. 396/2005 je zato treba ustrezno spremeniti.
(14)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa mu nista nasprotovala -
SPREJELA NASLEDNJO UREDBO:
Člen 1
Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. avgusta 2009

Labels: 3
6